[pic] | EUROPA-KOMMISSONEN |

Bruxelles, den 15.2.2011

KOM(2011) 70 endelig

UDTALELSE FRA KOMMISSIONEN

om udkast til Det Europæiske Råds afgørelse om ændring af artikel 136 i traktaten om Den Europæiske Unions funktionsmåde med hensyn til en stabilitetsmekanisme for de medlemsstater, der har euroen som valuta

UDTALELSE FRA KOMMISSIONEN

om udkast til Det Europæiske Råds afgørelse om ændring af artikel 136 i traktaten om Den Europæiske Unions funktionsmåde med hensyn til en stabilitetsmekanisme for de medlemsstater, der har euroen som valuta

EUROPA-KOMMISSIONEN HAR —

under henvisning til traktaten om Den Europæiske Union, særlig artikel 48, stk. 6, andet afsnit, og

ud fra følgende betragtninger:

1. Den 16. december 2010 forelagde den belgiske regering i henhold til artikel 48, stk. 6, første afsnit, i traktaten om Den Europæiske Union (TEU) et forslag for Det Europæiske Råd med henblik på revision af artikel 136 i traktaten om Den Europæiske Unions funktionsmåde (TEUF), idet der tilføjes et stykke, i henhold til hvilket de medlemsstater, der har euroen som valuta, kan etablere en stabilitetsmekanisme, der skal aktiveres, hvis det er nødvendigt for at sikre stabiliteten i euroområdet som helhed, og hvori det fastsættes, at ydelsen af enhver påkrævet finansiel støtte inden for rammerne af mekanismen vil være underlagt streng konditionalitet.

2. På mødet i Det Europæiske Råd den 16. og 17. december 2010 var der enighed om, at TEUF burde ændres, så euroområdets medlemsstater kunne etablere en sådan europæisk stabilitetsmekanisme.

3. Det Europæiske Råd godkendte i den forbindelse teksten til et udkast til afgørelse om ændring af TEUF og besluttede straks at indlede den forenklede revisionsprocedure efter artikel 48, stk. 6, i TEU.

4. Formanden for Det Europæiske Råd anmodede pr. brev af 20. december 2010 om en udtalelse fra Kommissionen.

5. Ifølge Det Europæiske Råds udkast til afgørelse tilføjes et stk. 3 til artikel 136 i TEUF, i henhold til hvilket de medlemsstater, der har euroen som valuta, kan etablere en stabilitetsmekanisme, der skal aktiveres, hvis det er nødvendigt for at sikre stabiliteten i euroområdet som helhed, og hvori det fastsættes, at ydelsen af enhver påkrævet finansiel støtte inden for rammerne af mekanismen vil være underlagt streng konditionalitet.

6. Dette nye stykke, som skal optræde blandt de bestemmelser i TEUF, der er rettet til de medlemsstater, der har euroen som valuta, anerkender, at Unionens retlige rammer ikke forhindrer, at de medlemsstater, der har euroen som valuta, kan etablere en permanent stabilitetsmekanisme, der gør det muligt at yde påkrævet finansiel støtte.

7. De generelle elementer i den fremtidige mekanisme er omhandlet i Eurogruppens erklæring af 28. november 2010 og er blevet godkendt af Det Europæiske Råd.

8. Kommissionen ønsker med denne udtalelse dels at undersøge det udkast til afgørelse, som Det Europæiske Råd har godkendt, med hensyn til de betingelser, der er forbundet med anvendelsen af den forenklede revisionsprocedure, dels at udtale sig om indholdet i traktatændringen.

9. Kommissionen er først og fremmest af den opfattelse, at betingelserne for anvendelse af den forenklede revisionsprocedure efter artikel 48, stk. 6, i TEU er opfyldt.

10. Den foreslåede ændring vedrører en bestemmelse i tredje del af TEUF, som omhandler Unionens interne politikker og foranstaltninger. Kommissionen bemærker desuden, at ændringen hverken direkte eller indirekte berører de andre dele af TEUF.

11. Ændringen berører heller ikke de beføjelser, der er tildelt Unionen i traktaterne. Der er ikke tale om at skabe et nyt retsgrundlag med henblik på at give Unionen mulighed for at træffe foranstaltninger, som ikke var mulige før traktatændringen. Ifølge udkastet til afgørelse etableres den permanente stabilitetsmekanisme direkte af de medlemsstater, der har euroen som valuta.

12. Udkastet til afgørelse indskrænker heller ikke de beføjelser, der er tildelt Unionen og dens institutioner. Det vil navnlig ikke berøre hverken de særlige solidaritetsmekanismer, der er fastlagt i artikel 122 og 143 i TEUF, og som kan anvendes i tilfælde af vanskeligheder eller alvorlig risiko for vanskeligheder i en medlemsstat, eller Unionens beføjelser med hensyn til samordning og overvågning af den økonomiske og finansielle politik i medlemsstaterne i almindelighed og i de medlemsstater, der har euroen som valuta, i særdeleshed.

13. Kommissionen fremsatte med hensyn til sidstnævnte aspekt den 29. september 2010 et forslag til en ambitiøs lovgivningspakke, der skal styrke den økonomiske styring markant, særlig i euroområdet, og den glæder sig over Det Europæiske Råds politiske opbakning til denne pakke. Den globale økonomiske og finansielle krise har vist, at det er nødvendigt i højere grad at styrke rammerne for Den Økonomiske og Monetære Union (ØMU) for at konsolidere den makroøkonomiske stabilitet og de offentlige finansers holdbarhed. Dette kræver en tættere samordning af den økonomi- og finanspolitik, der føres i medlemsstaterne i euroområdet, hvilket er en af de primære målsætninger i Kommissionens lovgivningspakke, som i øjeblikket er til forhandling i Europa-Parlamentet og i Rådet. Målsætningen blev også anerkendt og drøftet i den endelige rapport, som en arbejdsgruppe under ledelse af formanden for Det Europæiske Råd forelagde for Det Europæiske Råd i oktober 2010.

14. Unionens økonomiske styring i euroområdet vil således udgøre det grundlag, som den fremtidige stabilitetsmekanisme nødvendigvis skal støtte sig til. De strenge betingelser, som det er planen at underlægge enhver ydelse af støtte gennem mekanismen, skal være baseret på de retningslinjer, der er vedtaget på EU-niveau for at bidrage til en velfungerende ØMU. Kommissionen træffer ethvert initiativ af lovgivningsmæssig eller anden karakter for at garantere samordningen mellem den fremtidige mekanisme og Unionens økonomiske styring, navnlig i euroområdet, i overensstemmelse med de beføjelser, der er tildelt Unionen og dens institutioner i traktaten.

15. Ud over øget økonomisk styring kræver styrkelsen af rammerne for ØMU'en også, at der etableres en stærk institutionel og finansiel mekanisme, der kan imødegå vanskeligheder eller en alvorlig risiko for vanskeligheder i en eller flere medlemsstater i euroområdet. Begivenhederne i 2010 viste, at der er en risiko for, at en krise vil brede sig, så snart en medlemsstat i euroområdet er i alvorlige økonomiske vanskeligheder. Selv om der hurtigt blev fundet midlertidige løsninger i form af etableringen af den europæiske finansielle stabiliseringsmekanisme og den europæiske finansielle stabilitetsfacilitet, støtter Kommissionen fuldt ud princippet om en permanent mekanisme —

AFGIVET ENPOSITIV UDTALELSE OM

udkastet til Det Europæiske Råds afgørelse om ændring af artikel 136 i traktaten om Den Europæiske Unions funktionsmåde med hensyn til en stabilitetsmekanisme for de medlemsstater, der har euroen som valuta.

Denne udtalelse er sendt til Det Europæiske Råd.